Bhadu Sheikh Murder: সিবিআই তদন্তেই আস্থা ভাদু খুনে ধৃতদের

রামপুরহাট: রামপুরহাটে উপপ্রধান ভাদু শেখ খুনের ঘটনায় মঙ্গলবার ধৃত ৫ জনের সিবিআই হেফাজতের মেয়াদ শেষ হয়। বুধবার ধৃত সেরা শেখ, নুরইসলাম শেখ(সঞ্জু), ভাসান শেখ, শফিকুল শেখ এবং রাজা শেখকে ফের রামপুরহাট আদালতে হাজির করানো হয়। আদালতে হাজির করানোর সময় সঞ্জু শেখ দাবি করেন, তাঁরা সকলেই নির্দোষ। স্রেফ সন্দেহের বশে তাঁদের গ্রেফতার করা হয়েছে। ভাদু খুনে সিবিআই তদন্তের সিদ্ধান্তে তাঁরা সকলেই সন্তোষপ্রকাশ করেন। এদিন ধৃত পাঁচ জনকে ১৪ দিনের জেল হেফাজতের নির্দেশ দেয় রামপুরহাট মহকুমা আদালত।

গত ২১ মার্চ রাতে রামপুরহাটে বড়শাল পঞ্চায়েতের উপপ্রধান ভাদু শেখ খুন হন একের পর এক বোমার আঘাতে। সম্প্রতি সেই ঘটনারই সিবিআই তদন্তের নির্দেশ দিয়েছে কলকাতা হাইকোর্ট। আগেই এই তদন্তের ভার ছিল জেলা পুলিসের হাতে। তদন্তে নেমে তারা ওই পাঁচ জনকে গ্রেফতার করে। সিবিআই তদন্তের দায়িত্ব নেওয়ার পর ধৃতদের সিবিআইয়ের হাতে তুলে দেওয়া হয়।

আরও পড়ুন: Calcutta High Court: মাথায় বন্দুক ঠেকালেও দুর্নীতির বিরুদ্ধে লড়াই চলবে, এজলাসে বললেন বিচারপতি অভিজিৎ গঙ্গোপাধ্যায়

এদিন রামপুরহাট মহকুমা আদালতে দাঁড়িয়ে আর এক অভিযুক্ত শফিকুল শেখ বলেন, পুলিস যাকে পেয়েছে, তাকেই ধরেছে। ভাদু খুন হওয়ার আগেই পুলিস হানিফ শেখ নামে একজনকে প্রথমে গ্রেফতার করেছিল। থানার ফুটেজ খতিয়ে দেৎলেই তা বোঝা যাবে। সিবিআই তদন্তের উপর আস্থা আছে আমাদের।