Rampurhat Violence: বগটুইয়ের হত্যালীলার পিছনে রামপুরহাটের বিধায়ক আশিস বন্দ্যোপাধ্যায়, দাবি মিহিলালের

রামপুরহাট: বগটুই কাণ্ডে রাজ্যের ডেপুটি স্পিকার তথা রামপুরহাটের তৃণমূল বিধায়ক আশিস বন্দ্যোপাধ্যায় দিকে অভিযোগ তুললেন মিহিলাল শেখ। গোটা ঘটনার নেপথ্যে রয়েছেন আশিস, এমনটাই দাবি অগ্নিকাণ্ডে মৃতদের পরিবারের সদস্য মিহিলালের। তাঁর দাবি, বগটুই গ্রামে ভাদু শেখ গোষ্ঠীর সঙ্গে বিবাদ মেটানোর জন্য আগেই আশিসবাবুর কাছে গিয়েছিলেন তাঁরা।

মিহিলাল সেখ বলেন, আশিস বন্দ্যোপাধ্যায় সেই বিবাদ মেটানোর কোনও উদ্যোগই নেননি। আশিস বন্দ্যোপাধ্যায় আনারুল হোসেনকে দিয়ে এই কাণ্ড ঘটিয়েছে। গোটা বিষয়টি কেন্দ্রীয় তদন্তকারী সংস্থার আধিকারিকদের জানাবেন বলে দাবি করেছেন মিহিলাল।

বগটুই কাণ্ডে ধৃতদের বেশ কয়েকজন জেলে বেআইনি ভাবে বিভিন্ন সুযোগ সুবিধে ভোগ করছেন বলে অভিযোগ করেন মিহিলাল। তাঁর কথায়, ‘আনারুল সহ অন্যান্যরা জেলের মধ্যে মদ, বিয়ার, বিরিয়ানি খাচ্ছে। বাইরে থেকে সেসব খাবার যাচ্ছে। জেলের অফিসার, তৃণমূল নেতারা এতে যুক্ত রয়েছেন।’

আরও পড়ুন: TMC Councillor: দুষ্কৃতী হামলায় হালিশহরে মাথা ফাটল তৃণমূল কাউন্সিলরের, অভিযুক্ত বিজেপি

২১ মার্চ, সোমবার সন্ধেয় বীরভূমের বগটুই মোড়ে খুন হন বড়শাল পঞ্চায়েতের উপপ্রধান ভাদু শেখ৷ তাঁর মৃত্যুর কয়েক ঘণ্টার মধ্যে বগটুই গ্রামের পূর্বপাড়ায় তাণ্ডব চালায় একদল যুবক৷ আগুন ধরিয়ে দেওয়া হয় কয়েকটি বাড়িতে৷ সেই আগুনে ঝলসে মৃত্যু হয় ৭ জনের৷ পরে আরও একজনের মৃত্যু হয় রামপুরহাট হাসপাতালে।