Rampurhat Violence: শান্তি-সম্প্রীতির দাবিতে রামপুরহাট থেকে বগটুই পর্যন্ত পদযাত্রা বাংলা সংস্কৃতি মঞ্চর

বোলপুর: রামপুরহাট হত্যালীলার প্রতিবাদে পথে নামল বাংলা সংস্কৃতি মঞ্চ। বৃহস্পতিবার সকালে মঞ্চের উদ্যোগে শান্তি ও সম্প্রীতির পদযাত্রা আয়োজিত হয়। রামপুরহাট কলেজ মাঠ থেকে পদযাত্রা শুরু হয়। শান্তির বার্তা নিয়ে বাংলা সংস্কৃতি মঞ্চের এই পদযাত্রা যাবে রামপুরহাটের বগটুই গ্রামে। পদযাত্রার নেতৃত্বে রয়েছেন বাংলা সংস্কৃতি মঞ্চের সভাপতি সামিরুল ইসলাম, মণীষা বন্দ্যোপাধ্যায়। এ ছাড়াও অসংখ্য সাধারণ মানুষ পা মিলিয়েছেন এই পদযাত্রায়। মিছিল শেষে বগটুই গ্রামের খুদে পড়ুয়াদের হাতে তুলে দেওয়া হবে পড়াশোনা সংক্রান্ত সরঞ্জাম।

সমাজে পিছিয়ে পড়া মানুষদের নিয়ে যে নোংরা রাজনীতি চলছে তা বন্ধ করতেই এই পদযাত্রা। ২১ মার্চ বীরভূমের রামপুরহাটে গণহত্যার ঘটনা ঘটে। সেদিন সন্ধেয় বীরভূমের বগটুই মোড়ে খুন হন বড়শাল পঞ্চায়েতের উপপ্রধান ভাদু শেখ৷ তাঁর মৃত্যুর কয়েক ঘণ্টার মধ্যে বগটুই গ্রামের পূর্বপাড়ায় তাণ্ডব চালায় একদল যুবক৷ আগুন ধরিয়ে দেওয়া হয় কয়েকটি বাড়িতে৷ সেই আগুনে ঝলসে মৃত্যু হয় ৭ জনের৷ নিহতদের অধিকাংশ মহিলা ও শিশু৷ পরে আরও একজনের মৃত্যু হয় রামপুরহাট হাসপাতালে।

বগটুইয়ের ঘটনায় প্রথমে সিট এই ঘটনার তদন্ত শুরু করলেও পরে কলকাতা হাইকোর্টের নির্দেশে তদন্তভার হাতে পায় সিবিআই। ৭ এপ্রিলের মধ্যে ঘটনার প্রাথমিক রিপোর্ট জমা দেওয়ার নির্দেশ দিয়েছিল হাইকোর্ট৷ সেই মতোই গত বৃহস্পতিবার বগটুই হত্যাকাণ্ডের প্রাথমিক রিপোর্ট জমা দেয় সিবিআই। একই সঙ্গে ভাদু শেখের খুনের ঘটনারও তদন্ত করছে সিবিআই। দুটি ঘটনায় বেশ কয়েকজনকে গ্রেফতার করেছে কেন্দ্রীয় তদন্তকারী সংস্থা।

আরও পড়ুন: Suvendu Adhikari: ‘চড়াম চড়াম শব্দ শোনা যাচ্ছে?’ অনুব্রতর গড়ে দাঁড়িয়ে কটাক্ষ শুভেন্দুর