Rampurhat Violence: ‘মিহিলাল ফাঁসিয়েছে’, দাবি বগটুই হত্যাকাণ্ডে ধৃত সমীরের

রামপুরহাট: বগটুই হত্যাকাণ্ডে মিহিলাল শেখের ভূমিকা নিয়ে আগেই প্রশ্ন উঠেছিল। মুখ্যমন্ত্রীর নির্দেশে রামপুরহাট-১ ব্লকের প্রাক্তন তৃণমূল সভাপতিকে গ্রেফতারও করা হয়। এর পর ঘটনার তদন্তভার হাতে নেয় সিবিআই। ভাদুর ছায়াসঙ্গী তথা লালন শেখের শ্বশুর সমীর শেখকে গ্রেফতার করে কেন্দ্রীয় তদন্তকারী সংস্থা। গোটা ঘটনায় এবার মিহিলালের দিকে অভিযোগের আঙুল তুললেন সমীর। তাঁর দাবি, মিহিলালই পরিকল্পনা করে তাঁকে ফাঁসিয়েছে।

এই ঘটনায় এখনও পর্যন্ত মোট ৫ জনকে গ্রেফতার করেছে সিবিআই। মুম্বই থেকে ৪ জন এবং বগটুই থেকে একজনকে গ্রেফতার করে কেন্দ্রীয় তদন্তকারী সংস্থা। তাঁদের ৩ দিনের সিবিআই হেফাজতের নির্দেশ দিয়েছিল রামপুরহাট মহকুমা আদালত। সেই মেয়াদ পূর্ণ হওয়ায় আজ, শুক্রবার ৫ জনকেই রামপুরহাট মহকুমা আদালতে তোলা হয়। বিচারক ৫ জনকেই ১৪ দিনের জেল হেফাজতের নির্দেশ দিয়েছেন।

২১ মার্চ, সোমবার সন্ধেয় বীরভূমের বগটুই মোড়ে খুন হন বড়শাল পঞ্চায়েতের উপপ্রধান ভাদু শেখ৷ তাঁর মৃত্যুর কয়েক ঘণ্টার মধ্যে বগটুই গ্রামের পূর্বপাড়ায় তাণ্ডব চালায় একদল যুবক৷ আগুন ধরিয়ে দেওয়া হয় কয়েকটি বাড়িতে৷ সেই আগুনে ঝলসে মৃত্যু হয় ৭ জনের৷ পরে আরও একজনের মৃত্যু হয় রামপুরহাট হাসপাতালে।

আরও পড়ুন: Daily Horoscope: দেখে নিন নববর্ষের প্রথম দিন কেমন কাটবে কর্কট, সিংহ, কন্যা রাশির জাতকদের