Rampurhat Violence: বগটুই হত্যাকাণ্ডে ধৃত রিটনের ৩ দিনের সিবিআই হেফাজত

রামপুরহাট: বগটুই গ্রামে অগ্নিকাণ্ডে ৮ গ্রামবাসীর মৃত্যুর ঘটনায় ধৃত রিটন শেখের সিবিআই হেফাজতের নির্দেশ দিল আদালত। বৃহস্পতিবার সকালে রিটনকে রামপুরহাট আদালতে তোলা হয়। কেন্দ্রীয় গোয়েন্দা সংস্থার দাবি মেনে বিচারক ৩ দিনের সিবিআই হেফাজতের নির্দেশ দেন। বগটুই গ্রাম থেকে তাকে গ্রেফতার করা হয়েছিল।

মপুরহাটের বগটুই হত্যাকাণ্ডে ৭ এপ্রিল চার জনকে গ্রেফতার করে সিবিআই। মুম্বই থেকে তাদের গ্রেফতার করা হয়। ধৃত চার জনই অগ্নিকাণ্ডের ঘটনায় অন্যতম অভিযুক্ত লালন শেখের অনুগামী বলে পরিচিত। সিবিআই সূত্রের খবর, অগ্নিকাণ্ডের ঘটনায় এরা প্রত্যক্ষভাবে জড়িত ছিল বলে প্রাথমিক তদন্তে প্রমাণ মিলেছে। মোবাইলের সূত্র ধরে জানা যায়, এরা ঘটনার পর মুম্বইয়ে পালিয়ে গিয়ে ঘাপটি মেরে ছিল।

এর পর বগটুই হত্যাকাণ্ডে যুক্ত থাকার অভিযোগে ভাদুর ছায়াসঙ্গী তথা লালন শেখের শ্বশুর সমীর শেখকে গ্রেফতার করে সিবিআই। ২১ মার্চ, সোমবার সন্ধেয় বীরভূমের বগটুই মোড়ে খুন হন বড়শাল পঞ্চায়েতের উপপ্রধান ভাদু শেখ৷ তাঁর মৃত্যুর কয়েক ঘণ্টার মধ্যে বগটুই গ্রামের পূর্বপাড়ায় তাণ্ডব চালায় একদল যুবক৷ আগুন ধরিয়ে দেওয়া হয় কয়েকটি বাড়িতে৷ সেই আগুনে ঝলসে মৃত্যু হয় ৭ জনের৷ পরে আরও একজনের মৃত্যু হয় রামপুরহাট হাসপাতালে।

আরও পড়ুন: Behala TMC Clash: বেহালায় তৃণমূলের গোষ্ঠীদ্বন্দ্বে অভিযুক্ত যুবনেতাকে বহিষ্কার করল দল